পুলিশ-প্রশাসন সতর্ক করছে। কর্তব্যরত সিভিক পুলিশেরা বাধা দিচ্ছেন। তবুও ফুর্তির টানে গতকাল মন্দারমণির সমুদ্রে নেমে তলিয়ে যান কলকাতার তিন যুবক। এঁদের সকলেরই বয়স ৩০ থেকে ৩৬-এর মধ্যে এবং সকলেই তথ্য-প্রযুক্তির কর্মী।  তিনজনের মধ্যে গতকাল রাতেই নিউটাউনের হাইল্যান্ড উডসের বাসিন্দা সুমন্ত্র বন্দ্যোপাধ্যায়ের দেহ উদ্ধার হয়। অন্য দু’জন, লোকেশ মেহরত্রা এবং বিনয় চৌধুরী খোঁজ মিলছিল না। আজ ভোরে মন্দারমণির সমুদ্রতটে লোকেশ মেহরোত্রর দেহ পড়ে থাকতে দেখেন স্থানীয় বাসিন্দারা। পুলিশ গিয়ে দেহ উদ্ধার করে। পরে বাড়ির লোকেদের দিয়ে দেহটি সনাক্ত করা হয়। এর কিছুক্ষণ পরই কাঁথির শরপাই সমুদ্রতটে এক যুবকের দেহ পড়ে থাকতে দেখেন গ্রামবাসীরা। পুলিশ গিয়ে দেহ উদ্ধারের পর জানা যায় দেহটি বিনয় চৌধুরীর।
দেখুন ভিডিও... 

আরও পড়ুন
স্বাধীনতায় নিয়ন্ত্রণ নেই। ঝুঁকির জীবনই ডেকে আনছে বিপদ। অভিমত মনোবিদদের
 
পুলিশ সূত্রের খবর, গতকাল দুপুর দু’টো নাগাদ বন্ধুদের সঙ্গে মন্দারমণি পৌঁছন সুমন্ত্র, লোকেশ এবং বিনয়। জোয়ারে সমুদ্র তখন উত্তাল। প্রত্যক্ষদর্শীরা জানিয়েছেন, কলকাতার পর্যটক দলটির সকলেই কমবেশি মত্ত অবস্থায় ছিলেন। বিকেল তিনটে নাগাদ সুমন্ত্রেরা জলে নামতে গেলে কর্তব্যরত সিভিক পুলিশেরা বাধা দেন। কিন্তু তাঁরা তা উপেক্ষা করে কিছুটা এগিয়ে জলে নামেন। ঢেউয়ের আঘাতে প্রথমে তলিয়ে যান লোকেশ এবং বিনয়। এরপর একটি বড় ঢেউয়ের ধাক্কায় পাথরের উপরে আছড়ে পড়েন সুমন্ত্র। তাঁর মাথায় আঘাত লাগে। উপস্থিত নুলিয়ারা জলে নেমে সুমন্ত্রের দেহ উদ্ধার করেন। বাকি দু’জনের খোঁজ পাওয়া যাচ্ছিল না।
দেখুন ভিডিও... 

হাইল্যান্ড উডসে মা এবং স্ত্রী’কে নিয়ে থাকতেন সুমন্ত্র। খবর পেয়ে গত সন্ধ্যায় মন্দারমণির উদ্দেশে রওনা হন সুমন্ত্রের স্ত্রী। তেঘরিয়ার ঢালিপাড়ার আবাসনে বাবা-মা-স্ত্রী-সন্তানকে নিয়ে সংসার বিনয়ের। সন্ধ্যা সাড়ে সাতটা নাগাদ দুর্ঘটনার খবর পায় তাঁর পরিবার। পুলিশের সঙ্গে মন্দারমণি রওনা হন বিনয়ের বাবা। স্ত্রীকে নিয়ে সল্টলেকের ইসি ব্লকের বাড়িতে থাকতেন লোকেশ।
আরও পড়ুন
নিষেধাজ্ঞাকে থোড়াই কেয়ার! অনিয়মের আখড়া মন্দারমণি
গত ২১ অগস্ট সমুদ্রসৈকতে গতির লড়াইয়ে মাততে গিয়ে দুর্ঘটনায় মৃত্যু হয়েছিল কলকাতার তিন ছাত্রের। ঘটনাচক্রে, এক মাস আগের ওই ঘটনায় মৃত বৈভব রজনীশও হাইল্যান্ড উডসের বাসিন্দা ছিলেন।